***PEPELNICA I FAŠNIK***

Pepelnica se udaje za Fašnika,

svatovi se razmiljeli gradom.

Tri dana jeli se krafni

punjeni marmeladom.

Na svadbi su viđeni neviđeni gosti.

Rzali su, roktali, htjeli su i bosti.

Bilo je tu velikana poput nilskih konja,

žirafi i slonu sličnih persona.

Uglednika koji su se na majmuna

ugledali,

generala, admirala, zatvorenika,

koji su se uživanju predali.

U svatovima bili su viđeni car i carica.

Bili su to susjedovi Ivek i Marica.

Bilo je tu i pet glazbenika.

U bas lajao je pas.

Iza gitare deralo se jare.

Žabac je napuhavao trubu

koja je kreketala.

I bila su tu još dva miša koja su

na bubnjevima uglavnom smetala.

Pepelnica i Fašnik imali su

hranu domaću.

Mladence su poslije svadbe

umjesto pred oltar

odveli na lomaču.

*Zvonimir Balog*